Diari Oficial de la Generalitat Valenciana


Sumari del DOGV 3287, del 16-07-1998 (1998/5801)

RESOLUCIÓ de 19 de juny de 1998, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dins el marc del Pla d'Estalvi i Eficiència Energètica 1998-1999.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3287

Data del DOGV
:   16-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5801


Data del document
:   19-06-1998

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

RESOLUCIÓ de 19 de juny de 1998, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dins el marc del Pla d'Estalvi i Eficiència Energètica 1998-1999. [1998/X5801]
  
El Ministeri d'Indústria i Energia ha dictat el Reial Decret 615/1998, de 17 d'abril, pel qual s'estableix un règim d'ajudes i es regula el seu sistema de gestió dins el marc del Pla d'Estalvi i Eficiència Energètica, i té com a objectiu promoure actuacions d'ús racional de l'energia o d'utilització de fonts d'energia renovables.
  
Addicionalment, en el context del marc de Suport Comunitari Pluriregional 1994-1999, la Comissió de la Unió Europea aprovà unes ajudes a càrrec del Fons Europeu de Desenvolupament Regional (FEDER), que es formalitzaren en una subvenció global FEDER-IDAE per a projectes instal·lats a regions Objectiu 1, i la Comunitat Valenciana se situa en aquest marc.
  
En aquest Reial Decret es preveu la subscripció entre les Comunitats Autònomes i el Ministeri d'Indústria i Energia ?a través de l'Institut per a la Diversificació i Estalvi de la Energia (IDAE)- dels respectius Convenis de Col·laboració per a garantir el compliment dels requisits exigibles en l'aplicació conjunta de les ajudes previstes en el Reial Decret i les procedents de la subvenció global FEDER-IDAE.
  
En aquest sentit, la Comunitat Autònoma Valenciana ha subscrit un Conveni de Col·laboració amb el Ministeri d'Indústria i Energia on es recull la competència de l'Institut de la Petita i Mitjana Indústria de la Generalitat Valenciana (IMPIVA) per a dictar les bases reguladores de les ajudes, i amb aquesta virtut, resolc:
  
Article 1. Objecte i àmbit
  
1. L'objecte d'aquesta resolució es convocar i regular, de conformitat amb el Reial Decret 615/1998, de 17 d'abril, i d'acord amb les consignacions que amb aquesta finalitat s'establesquen, la concessió d'ajudes a càrrec dels exercicis pressupostaris 1998 i 1999 en el marc dels següents programes del Pla d'Estalvi i Eficiència Energètica, les bases del qual es desenvolupen en l'annex I:
  
- Ús racional de l'energia i substitució de fonts energètiques
  
- Energies renovables
  
2. Les ajudes previstes en aquesta resolució es materialitzaran mitjançant subvencions.
  
Article 2. Beneficiaris de les ajudes
  
Depenent del que s'establesca en els distints programes, podran acollir-se a aquestes ajudes els projectes presentats per:
  
- Empreses públiques i privades
  
- Agrupacions d'empreses
  
- Institucions sense finalitat de lucre
  
- Corporacions locals
  
- Persones físiques
  
- Comunitats de propietaris o agrupacions d'aquestes
  
- Qualssevol altres institucions i entitats similars a les esmentades.
  
A efectes d'aquesta resolució, es considerarà petita i mitjana empresa, la unitat econòmica amb personalitat física o jurídica que reunesca els següents requisits:
  
- Que treballen menys de 250 persones.
  
- Que tinga un volum de negocis anual no superior a 37.379.053 d'ecus, o bé un balanç general no superior a 01.315.835 d'ecus.
  
- I que complesca el criteri d'independència, i s'entén per empreses independents aquelles en les quals el 25% o més del seu capital o dels seus drets de vot no pertany a altra empresa, o conjuntament a diverses empreses que no responguen a la definició de PIME o de petita empresa, segons el cas. Aquest llindar podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercesquen, individual o conjuntament, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a altra empresa, segons el cas.
  
Article 3. Presentació de sol·licituds i terminis
  
1. Les sol·licituds, adjuntades a la documentació expressada en l'annex II-A, hauran de formalitzar-se segons els models que se proporcionaran en l'IMPIVA (plaça de l'Ajuntament, 6, València), i en les delegacions a Alacant (avda. Esportistes Germans Torres, s/n Albufereta) i a Castelló (avda. del Mar, s/n) i en els serveis territorials d'Indústria i Energia d'Alacant (c/ Churruca, 29), i Castelló (c/ Cavallers, 8). Una vegada emplenades, les sol·licituds podran presentar-se en qualsevol d'aquestes direccions, o en les formes previstes en l'article 38.4 de la Llei 30/ 1992, de Règim Jurídic de les Administracions Públiques i del Procediment Administratiu Comú.
  
2. El termini de presentació de sol·licituds serà de 30 dies naturals a partir del següent al de la publicació d'aquesta disposició en el Diari Oficial de la Generalitat Valenciana. Per a l'exercici pressupostari 1999 el termini de presentació es publicarà en el Diari Oficial de la Generalitat Valenciana mitjançant resolució del director general de l'IMPIVA.
  
3. Quan el projecte tinga una duració superior a un any, es presentaran en cada exercici sol·licituds independents per a la part corresponent, i s'adjuntarà a cada sol·licitud la documentació pertinent.
  
4. Amb la finalitat de potenciar l'assoliment dels objectius d'aquesta resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 4. Criteris d'avaluació de les sol·licituds
  
Els criteris que amb caràcter general es prendran en consideració per a l'avaluació dels projectes i serviran de base per a l'elaboració de barems es relacionen en cada programa i són els desenvolupats en el Reial Decret 615/ 1998, de 17 d'abril per a cada programa.
  
Seran prioritaris els projectes on concórren alguna o diverses de les circumstàncies següents:
  
. Projectes presentats per petites i mitjanes empreses que operen en els sectors econòmics de la indústria, el comerç o els serveis.
  
. Projectes inclosos en acords sectorials per a la millora de l'eficiència energètica i la utilització d'energies renovables establerts prèviament en virtut d'acords amb la Secretaria d'Estat d'Energia i Recursos Minerals.
  
. Projectes que suposen una cooperació interempresarial.
  
. Projectes la presentació adequada dels quals permeta la correcta anàlisi i avaluació dels objectius energètics.
  
Article 5. Resolució de la concessió d'ajudes
  
1. L'IMPIVA podrà sol·licitar a l'interessat la compareixença personal o l'aportació dels documents o informació que considere necessària per a l'estudi, supervisió, certificació o inspecció del projecte.
  
2. Per a l'avaluació dels projectes presentats es constituirà una Comissió d'Avaluació nomenada pel director general de l'IMPIVA que tindrà com a funció principal l'aprovació de barems dels distints programes en funció dels criteris d'avaluació establerts, i l'avaluació de les sol·licituds ; per als projectes susceptibles de suport per la subvenció global FEDER-IDAE es formarà una Comissió mixta paritària formada per representants de l'IMPIVA i de l'IDAE. Vista l'acta de les comissions, el director general de l'IMPIVA elevarà proposta al president de l'IMPIVA qui resoldrà sobre l'adjudicació de les ajudes, i fixarà expressament la quantia, i incorporarà, si escau, les condicions, obligacions i determinacions accessòries a què haja de subjectar-se el beneficiari. La resolució dictada pel president posarà fi a la via administrativa.
  
3. L'avaluació tecnicoeconòmica dels projectes presentats podrà ser objecte d'assessorament extern.
  
4. El termini màxim per a resoldre les sol·licituds serà de tres mesos comptats a partir de la finalització del termini de presentació d'aquestes. Si la documentació exigida en cada programa no estiguera completa, el termini es computarà a partir del dia de la seua correcta presentació. Transcorregut el termini sense que haja escaigut resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/ 1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Import de les ajudes. Acumulació
  
1. L'import de l'ajuda per projecte es calcularà fixant un percentatge ?en funció de les disponibilitats pressupostàries- sobre els costos subvencionables.
  
2. Cap projecte acollit a la present resolució podrà rebre altres ajudes, excepte aquelles que una vegada acumulades a la concedida, no sobrepassen el límit màxim establert per a cada cas en els distints règims d'ajuda aplicables.
  
En tot cas es respectaran les normes sobre acumulació de finalitats diferents dictades per la Comissió Europea (DOCE nº C3, de 5 de gener de 1985)
  
De la mateixa manera es tindrà en compte el principi que una mateixa despesa no podrà beneficiar-se simultàniament de més d'un fons estructural, essent aquests fons incompatibles amb els fons de cohesió.
  
3. El beneficiari haurà de comunicar, en qualsevol moment de vigència de l'expedient, altres ajudes públiques que haguera obtingut o sol·licitat per al mateix projecte.
  
Article 7. Control de les accions. Mesures de garantia i inspecció
  
1. L'IMPIVA per sí mateixa o a través d'òrgan o entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que considere necessàries, sense perjudici de les dutes a terme per les unitats del Fons Europeu de Desenvolupament Regional (FEDER).
  
2. Així mateix el beneficiari estarà obligat a sotmetre's a les actuacions de control financer de la Intervenció General en relació amb les subvencions o ajudes concedides.
  
Article 8. Obligacions del beneficiari. Liquidació de les ajudes
  
1. La comunicació de la concessió d'ajudes i la consegüent tramitació del pagament d'aquestes comportarà el compliment pels beneficiaris de l'obligació de justificar la inversió/despesa incentivable en els termes i condicions establerts en l'annex II.B, i termini límit de 1 de desembre de 1998.
  
A efectes de justificació dels projectes, es considera període subvencionable el comprés entre el 1 de gener de 1998 i el 30 de novembre de 1998 € tret que es fixe un període més llarg en la resolució de concessió d'ajuda-.
  
Es faculta al director general de l'IMPIVA per a fixar el termini de presentació de justificants dels projectes presentats a la convocatòria de l'exercici 1999.
  
Per a projectes de caràcter plurianual, els costos subvencionables assumits entre el 1 de desembre i el 31 de desembre de 1998, podran ser presos en consideració en l'exercici següent d'acord amb les disponibilitats pressupostàries existents.
  
2. La notificació de concessió podrà establir condicions tècniques o econòmiques d'observança obligatòria per a la realització del projecte subvencionable, com també l'exigència de presentació de qualsevol informació que es considere necessària.
  
Article 9. Incidències
  
1. L'alteració d'alguna de les característiques del projecte aprovat com l'incompliment de condicions i terminis establerts en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedesquen els límits establerts, podrà produir la minoració de la subvenció concedida.
  
2. L'incompliment per part del beneficiari de qualsevol dels requisits, condicions i altres circumstàncies que produïren l'atorgament de l'ajuda, la variació de la finalitat de l'actuació o la falta de justificació de la realització del projecte, produirà la incoació del corresponent expedient que podrà finalitzar si escau amb la revocació de la subvenció i l'obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.
  
3. Es delega en el director general de l'IMPIVA la resolució de les incidències que es produesquen amb anterioritat o posterioritat a la concessió de les ajudes, com també la incoació i resolució dels expedients de revocació i minoració per les causes legalment establertes.
  
Article 10. Normativa aplicable
  
Les ajudes contemplades en aquesta resolució es concediran dins el marc del que disposa el Reial Decret 615/ 1998, de 17 d'abril, en la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en la Llei de Pressupostos de la Generalitat Valenciana per a 1998, i altra normativa aplicable.
  
DISPOSICIONS ADDICIONALS
  
Primera
  
D'acord amb les aportacions que efectue l'administració de l'Estat, es farà publicitat de les línies de crèdit i de l'import global màxim destinat per a la concessió de les ajudes previstes en aquesta disposició.
  
Segona
  
Les ajudes descrites compten amb el finançament de l'administració de l'Estat i del Fons Europeu de Desenvolupament Regional (FEDER) a través de la subvenció global FEDER-IDAE aprovada en la Decisió de la Comissió Europea C (96) 713 de 29 de març de 1996.
  
Es designa a l'Institut per a la Diversificació i Estalvi de l'Energia (IDAE) com a entitat col·laboradora per a la gestió dels fons a aplicar a projectes susceptibles de suport per la Subvenció Global FEDER-IDAE.
  
Tercera
  
No serà necessari aportar la documentació administrativa relacionada en l'annex II que ja estiga en poder de l'IMPIVA per haver-se presentat en altres convocatòries o en aquesta per a un altre programa, per la qual cosa el sol·licitant haurà d'aportar un certificat que indique que la personalitat jurídica o el representant legal de l'empresa no han sofert variacions.
  
En els supòsits d'impossibilitat material d'obtenir un document, l'IMPIVA podrà requerir al sol·licitant la presentació o, si no n'hi ha, l'acreditació per altres mitjans dels requisits als quals es refereix el document.
  
DISPOSICIÓ FINAL
  
Única
  
Es faculta al director general de l'IMPIVA per a dictar les resolucions necessàries per al desenvolupament, eficàcia i execució d'aquesta resolució.
  
València, 19 de maig de 1998.- El president de l'IMPIVA: Diego Such Pérez.
  
Annex I
  
Perfil dels projectes i actuacions objecte de subvencions dins el marc del Pla d'Estalvi i Eficiència Energètica
  
A) Ús racional de l'energia i substitució de fonts energètiques
  
I. Indústria
  
1. Aplicacions:
  
Projectes que permeten una reducció substancial del consum energètic de la planta o de part d'aquesta, i que minve els consums específics dels processos, amb la consegüent millora de l'impacte mediambiental.
  
Seran prioritaris els projectes que utilitzen tecnologies innovadores o de poca difusió.
  
Els projectes que incloguen l'optimació integrada de processos mitjançant sistemes avançats de control hauran de ser aptes per a ser aplicats a processos similars i no seran subvencionables aquells que estiguen encaminats exclusivament al desenvolupament de programes informàtics.
  
Els projectes de substitució de combustibles fòssils per gas natural seran considerats subvencionables sempre que s'utilitzen tecnologies d'aplicació de gas natural que suposen un estalvi d'energia a més de la simple substitució.
  
Els projectes corresponents a noves instal·lacions o noves línies de producció que no substituesquen altres antigues i per tant no generen estalvi, no es consideraran subvencionables.
  
Els projectes de cogeneració, inclosos tant els equip de producció d'energia elèctrica com els sistemes d'aprofitament d'energia tèrmica, no es consideraran subvencionables. Amb caràcter excepcional podran donar-se suport als projectes de cogeneració que incloguen tecnologies totalment innovadores i d'alta replicabilitat i que suposen alt risc tècnic i econòmic per al projecte.
  
2. Criteris de valoració:
  
S'utilitzaran com a criteris tècnics de valoració els següents:
  
a) Component energètic del projecte, mesurat per l'estalvi econòmic que genera el projecte per motius energètics.
  
b)Viabilitat econòmica del projecte. Es donarà més suport als projectes la rendibilitat dels quals siga baixa i la subvenció supose un alicient addicional per a la seua execució.
  
c) Caràcter innovador. Es consideraran prioritaris els projectes que utilitzen tecnologies innovadores o de poca difusió.
  
d)Replicabilitat. Tindran millor consideració els projectes d'alta replicabilitat
  
e) Millora mediambiental. Es valorarà especialment aquells projectes que generen una millora del medi ambient addicional a l'obtinguda per motius energètics.
  
A nivell particular de cada empresa, es podrà prioritzar els projectes que representen tecnologies innovadores per a la pròpia empresa.
  
3. Subvenció màxima:
  
a) Projectes d'empreses PIMES: fins el 40 per cent del cost subvencionable.
  
b) Altres projectes: fins el 30 per cent del cost subvencionable.
  
4. Beneficiaris:
  
Empreses situades en la Comunitat Valenciana.
  
II. Transport:
  
1. Aplicacions:
  
a) Projectes pilot per a introduir en flotes de transport de passatgers o mercaderies carburants alternatius als derivats del petroli, i que minven l'impacte ambiental especialment en l'àmbit urbà: Gas Natural, Biocarburants i Electricitat.
  
No seran considerats com a costos elegibles els inherents a les infrastructures de càrrega i/o ompliment i es considerarà com a pilot fins un màxim de número d'un 5 per cent del total de vehicles de la flota a la qual pertanyen.
  
b) Projectes d'implantació i difusió del diagnòstic energètic de vehicles a motor tèrmic que hauran d'incloure necessàriament el diagnòstic de l'estat del rendiment del motor i la seua potencial millora.
  
c) Projectes d'aplicació de sistemes d'ajudes a l'explotació de flotes de transport de passatgers o mercaderies que hauran d'incloure necessàriament com a objectiu la minva del consum energètic de la flota.
  
d) Projectes de gestió de la demanda de mobilitat urbana per a conjunts de almenys 200 persones. Sols es considerarà cost elegible els inherents a la definició i confecció del pla alternatiu de mobilitat i els costos de seguiment durant 18 mesos a partir de la posada en marxa del pla.
  
2. Criteris de valoració:
  
Seran criteris bàsics per a la concessió i quantificació de les subvencions.
  
a) Que siguen aplicables en l'àmbit urbà.
  
b) Que siguen actuacions incloses en acords sectorials establerts prèviament amb la Secretaria d'Estat de l'Energia i Recursos Minerals.
  
3. Subvenció màxima.
  
La subvenció no podrà superar el 40 per cent del cost elegible de l'actuació en el cas d'empreses PIME o de serveis públics i el 30 per cent en la resta.
  
4. Beneficiaris.
  
Empreses, Institucions i Entitats sense finalitat de lucre situades en la Comunitat Valenciana.
  
III. Serveis i edificis
  
1. Aplicacions:
  
a) Projectes que permeten una reducció significativa del consum energètic, que contemplen la utilització de tecnologia i/o tècniques innovadores o de poca difusió, i que a la vegada presenten un ampli potencial de replicabilitat en actuacions similars.
  
b) Projectes de difusió i promoció del marcatge i etiquetatge energètic d'equips consumidors sempre que en aquest estiga implicat tot el circuit del seu mercat: fabricants, comercialitzadors, distribuïdors i associacions d'usuaris o consumidors.
  
c) Projectes d'edificis amb qualificació energètica coincident amb el que estableix cada Comunitat Autònoma.
  
2. Criteris de valoració:
  
Seran criteris bàsics per a l'avaluació i quantificació de les subvencions:
  
a) El grau d'innovació de la tecnologia o tècnica i la seua potencial replicabilitat.
  
b) Projectes que integre diverses tecnologies o tècniques; especialment aquells que integren aplicacions d'energia renovables actives o passives en el propi disseny de l'edifici, i integre ambdues solucions amb la resta de l'equipament de l'edifici i amb l'ús i l'entorn climàtic de l'edifici.
  
c) En el cas d'edifici de vivendes tindran prioritat els edificis d'ús col·lectiu.
  
d) Projectes de servei urbans les conseqüències energètiques dels quals representen minva de costos per als ciutadans d'aquests serveis públics.
  
3. Subvenció màxima.
  
La subvenció màxima no podrà superar el 40 per cent en el cas de PIMES i serveis públics i el 30 per cent la resta.
  
4. Beneficiaris.
  
Empreses, Institucions i Entitats sense finalitat de lucre situades en la Comunitat Valenciana.
  
B) Energies Renovables.
  
La subvenció total per projecte per al cas de les energies renovables en cap cas podrà excedir de 290.064.016 PTA.
  
I. Hidràulica.
  
1. Aplicacions:
  
a) Aprofitaments hidràulics, de potència nominal instal·lada no superior a 10 MVA, coordinats amb sistemes de proveïments d'aigua a poblacions i sistemes de regadius, sempre que formen part de projectes globals d'aprofitament integral del sistema.
  
b) Rehabilitació o modernització d'instal·lacions abandonades, o que s'acosten al final de la seua vida útil, de potència nominal instal·lada no superior a 10 MVA, mitjançant l'ús d'equips rendables, eficients i moderns.
  
2. Condicions particulars:
  
Sols es consideraran projectes que en el moment de dictar-se resolució, acrediten la disponibilitat de totes les concessions, llicències i permisos necessaris per a emprendre les obres immediatament.
  
3. Criteris de valoració:
  
a) La creació d'infrastructures.
  
b) La innovació tecnològica que puga aportar el projecte.
  
c) Minimització dels costos d'inversió i rendabilitat del projecte.
  
4. Subvenció màxima:
  
a) Projectes d'empreses PIMES: fins el 15 per cent del cost subvencionable.
  
b) Altres projectes: fins el 5 per cent del cost subvencionable.
  
5. Beneficiari.
  
Empreses, Institucions i Entitats sense finalitat de lucre situades en la Comunitat Valenciana.
  
II. Eòlica
  
1. Aplicacions:
  
a) Parcs eòlics de característiques singulars, de difícil accés o alts costos de la línia d'evacuació elèctrica. Es subvencionaran fins un màxim de 5 Mw de potència per instal·lació.
  
b) Instal·lació màxima de dos prototipus tecnològicament innovadors, de potència superior a 500KW.
  
c) Instal·lacions eòliques per a dessalació i bombeig d'aigua, o altres aplicacions especials.
  
d) Instal·lacions amb màquines de poca potència (fins 15 kW) i sistemes eolicofotovoltaics.
  
2. Condicions addicionals:
  
a) Haurà d'adjuntar-se a la sol·licitud de subvenció la següent documentació addicional:
  
Les dades de mesura de vents per un període de 12 mesos per a parcs eòlics de potència instal·lada superior a 3MW i de 3 mesos en el cas d'instal·lacions d'igual o menor potència. Aquestes dades hauran d'estar suficientment justificades. No serà necessari aquest requisit per a instal·lacions de suport.
  
En el projecte haurà d'especificar-se clarament el nombre d'aerogeneradors, la seua tecnologia i potència.
  
b) En el moment de presentar la sol·licitud de concessió de la subvenció de beneficiari haurà d'acreditar:
  
Tindre concedida la llicència municipal d'obres de l'Ajuntament on se situe la instal·lació.
  
Disposar de l'aprovació del projecte d'execució per l'òrgan competent.
  
Que estiga definit per part de la companya distribuïdora el punt de connexió a la línia d'evacuació.
  
Disposar de l'autorització d'ús dels terrenys concedida pels seus propietaris.
  
3. Criteris de valoració.
  
a) Contribuir al desenvolupament de les tecnologies i nous mercat.
  
b) Innovació per la tecnologia o pel tipus d'aplicació.
  
c) Minimització dels costos d'inversió i rendabilitat del projecte.
  
4. Subvenció màxima.
  
a) Projectes d'empreses PIMES: fins el 40 per cent del cost subvencionable.
  
b) Altres projectes: fins el 30 per cent del cost subvencionable.
  
5. Beneficiaris.
  
Empreses, Institucions i Entitat sense finalitat de lucre situades en la Comunitat Valenciana.
  
Pel que fa als particulars sols podrien entrar del capítol aplicacions l'apartat c i l'apartat d exclusivament per a aplicacions agropecuàries.
  
III. Solar tèrmica
  
1. Aplicacions:
  
Seran subvencionables les aplicacions de l'energia solar tèrmica de baixa temperatura per a la producció d'aigua calenta sanitària, calefacció i climatització de piscines en les següents instal·lacions: edificis, industrials, agropecuàries.
  
2. Condicions particulars:
  
a) Que els col·lectors estiguen certificats per l'administració i garantits, almenys, per 3 anys pel fabricant.
  
b) Que la instal·lació estiga garantida per l'instal·lador i dispose de contracte de manteniment durant 3 anys, com a mínim.
  
3. Criteris de valoració:
  
a) Creació d'infrastructura.
  
b) Minimització de costos i la rendabilitat del projecte.
  
c) Integració arquitectònica.
  
d) La innovació tecnològica que puga aportar el projecte.
  
e) Interés social del projecte.
  
4. Subvenció màxima: estarà compresa entre 15.000 i 35.000 PTA per m² útil.
  
5. Beneficiaris.
  
Tots els indicats en els articles 2. Beneficiaris, sempre que se superen els 30 m² de superfície col·lectora útil.
  
IV. Solar fotovoltaica
  
1. Aplicacions:
  
Conversió de l'energia solar en elèctrica mitjançant sistemes fotovoltaica per al proveïment d'electricitat, conforme a perspectives acceptables de cost.
  
a) En sistemes connectats a xarxa.
  
b) En sistemes aïllats de la xarxa de distribució:
  
1. Instal·lacions de telecomunicació.
  
2. Dispositius de senyalització i alarma.
  
3. Aplicacions industrials.
  
4. Aplicacions agropecuàries i mediambiental.
  
5. Instal·lacions de serveis.
  
6. Instal·lacions d'electrificació rural.
  
2. Condicions addicionals:
  
Es disposarà d'un contracte de manteniment, per un període mínim de 3 anys, amb una entitat amb capacitat tècnica suficient a judici de l'òrgan gestor de les subvencions. La presentació d'aquest contracte serà imprescindible per a la certificació definitiva del projecte i la percepció de la subvenció atorgada.
  
3. Criteris de valoració:
  
a) Creació d'infrastructures.
  
b) Minimització dels costos d'inversió i rendabilitat del projecte.
  
c) Integració arquitectònica.
  
d) Innovació tecnològica que puga aportar el projecte.
  
e) Interés social del projecte.
  
4. Subvenció màxim:
  
a) Sistemes connectats a la xarxa: fins 600 PTA/Wp.
  
b) Sistemes aïllats: fins 1.200/Wp.
  
5. Beneficiaris.
  
Empreses, Institucions i Entitats sense finalitat de lucre situades en la Comunitat Valenciana.
  
Pel que fa als particulars sols entraria els següents projectes:
  
a) Sistemes connectats a xarxa: tots.
  
b) Sistemes aïllats de la xarxa de distribució: sols aplicacions agropecuàries.
  
V. Aprofitament de la Biomassa i Residus
  
1. Aplicacions:
  
a) Producció de combustible:
  
1. Producció de combustibles a partir de residus forestals, agrícoles i d'indústries, incloses l'elaboració de productes densificats.
  
2. Producció de biocarburants.
  
b) Utilització energètica de la biomassa i els residus:
  
1. Utilització energètica de combustibles sòlids derivats de la biomassa en instal·lacions industrials i domèstiques col·lectives.
  
2. Aprofitament energètic de residus sòlids urbans.
  
3. Utilització del gas produït per residus biodegradables o residus sòlids urbans.
  
4. Sistemes de calefacció centralitzada i/o aigua calenta sanitària.
  
5. Producció d'electricitat, en especial mitjançant projectes que utilitzen cultius energètics o tecnologies innovadores (gasificació). Sols seran subvencionables aquells projectes que usen com a màxim un 10 per cent de combustible convencional per al funcionament de la central i la resta de combustible procedent de biomassa.
  
2. Condicions addicionals:
  
a) Per a projectes d'ús de la biomassa haurà d'acreditar-se en la sol·licitud el subministrament estable dels recursos.
  
b) Els projectes de generació elèctrica hauran d'acreditar en el moment de dictar-se la resolució, estar en possessió de les concessions, llicències i permisos necessaris per a escometre les obres i d'haver obtingut la condició de productor acollits al règim especial.
  
c) Per als projectes de producció de combustible haurà d'acreditar-se, en el moment de dictar-se la resolució, la col·locació del producte al mercat.
  
3. Criteris de valoració:
  
a) Rendabilitat del projecte.
  
b) Creació d'infrastructura.
  
c) Innovació tecnològica.
  
d) Interés social i la creació de treball del projecte.
  
4. Subvenció màxima:
  
a) Producció de combustibles: fins el 30 per cent del cost subvencionable.
  
b) Utilització energètica de la biomassa i els residus: fins el 30 per cent del cost subvencionable.
  
c) Utilització energètica de combustibles sòlids: fins el 30 per cent del cost subvencionable.
  
d) Aprofitament energètic de residus sòlids: fins el 25 per cent del cost subvencionable.
  
e) Utilització del biogàs: fins el 20 per cent del cot subvencionable.
  
f) Sistemes urbans: fins el 30 per cent del cost subvencionable.
  
g) Generació elèctrica: fins el 30 per cent del cost subvencionable.
  
Quan el beneficiari siga una PIME, s'incrementarà en 10 punts percentuals els anteriors límits màxims.
  
5. Beneficiaris.
  
Empreses, Institucions i Entitats sense finalitat de lucre situades en la Comunitat Valenciana.
  
VI. Geotèrmia
  
1. Aplicacions:
  
Aprofitament de jaciments de baixa temperatura per a la calefacció de vivendes, locals públics, hivernacles o instal·lacions d'aqüicultura o piscicultura; utilització del calor per a processos industrials.
  
2. Condicions particulars:
  
No es consideraran subvencionables els costos destinats a la investigació i prospecció del jaciment.
  
3. Criteris d'avaluació:
  
Es donarà prioritat als projectes de tecnologia nacional.
  
4. Subvenció màxima:
  
Fins el 40 per cent de l'import del cost elegible del projecte.
  
5. Beneficiaris.
  
Empreses, Institucions i Entitat sense finalitat de lucre situades en la Comunitat Valenciana.
  
Annex II
  
Annex II. A
  
Documentació a presentar amb l'imprés de sol·licitud
  
1. Documentació administrativa.
  
Haurà de presentar-se original i còpia per a la compulsa en aquest Institut, o bé, còpies compulsades de la següent documentació:
  
1. Impost d'Activitats Econòmiques (IAE): alta o últim rebut (excepte els particulars).
  
En funció de la personalitat del sol·licitant es requerirà a més:
  
A. Empreses Individuals i Professionals:
  
2. Fotocòpia del NIF
  
B Societats Civils, Comunitats de Béns:
  
2. Fotocòpia del NIF de tots els socis/comuners.
  
3. Targeta d'Identificació Fiscal.
  
4. Escriptura de constitució i modificació, si escau.
  
5. Autorització de la resta dels socis/comuners a qui presenta la sol·licitud per a la realització del projecte.
  
C. Societats Mercantils:
  
2. Fotocòpia de la Targeta d'Identificació Fiscal.
  
3. Estatuts vigents registrats.
  
4a. Poder actual i inscrit en el Registre Mercantil de qui presenta la sol·licitud.
  
4b. Si al societat no està inscrita, certificació de sol·licitud d'inscripció davant del Registre Mercantil.
  
D. Entitats sense finalitat de lucre, associacions i altres institucions:
  
2. Fotocòpia de la Targeta d'Identificació Fiscal.
  
3. Estatuts vigents registrats.
  
4. Escriptura de poder del representant legal o acta per la qual es nomena representant de l'Entitat.
  
E. Particulars
  
Espanyols:
  
1. Fotocòpia del DNI
  
2. Fotocòpia del NIF.
  
3. Fotocòpia de l'última declaració de l'Impost sobre la Renda de les Persones Físiques completa.
  
Estrangers:
  
Si resideix menys de 180 dies a l'any:
  
1. Declaració jurada de no residir a Espanya més de 180 dies a l'any, que la vivenda és de la seua propietat, i que no percep rendes a Espanya.
  
2. Fotocòpia del passaport.
  
3. Fotocòpia del NIE.
  
Si resideix més de 180 dies a l'any:
  
1. Fotocòpia del passaport.
  
2. Fotocòpia del NIE.
  
3. Fotocòpia de l'última declaració de l'Impost sobre la Renda de les Persones Físiques completa.
  
F. Comunitat Copropietaris:
  
1. Targeta del NIF.
  
2. Poders del representant legal.
  
3. Estatuts.
  
4. Acord subscrit per tots els copropietaris que indique que sol·liciten subvenció a l'IMPIVA
  
5. Declaració jurada firmada pel representat legal que hi ha o no alguna/cap persona encarregada.
  
Amb caràcter general, no serà necessari aportar la documentació administrativa relacionada en aquest annex que ja estiga en poder de l'IMPIVA per haver-se presentat en altres convocatòries o en aquesta per a altre programa.
  
L'IMPIVA podrà obtenir del sol·licitant l'aportació d'aquells documents o aquelles dades complementàries que considere necessàries per a la resolució de l'expedient.
  
2. Documentació tècnica
  
Dos exemplars de la Memòria Tècnica del projecte en funció del programa al qual es sol·liciten ajudes, segons model proporcionat per l'IMPIVA.
  
Annex II. B
  
Documentació a presentar una vegada comunicada la concessió de l'ajuda
  
1. Sol·licitud de pagament segons model.
  
2. Informe final del projecte o, si escau, informe d'avanç del projecte i resultats obtinguts.
  
3. Relació de despeses i inversions segons model.
  
4. Liquidació segons model.
  
5. Justificació.
  
S'aportaran originals i còpies per a la compulsa i segellat en l'IMPIVA.
  
5.1. Si el beneficiari és una empresa, particular o professional:
  
El beneficiari haurà d'aportar documentació acreditativa de l'execució del projecte.
  
En qualsevol cas, únicament s'abonarà la totalitat de la subvenció si el cost incentivable del projecte ha sigut justificat íntegrament; en els altres casos sols s'abonarà la part de la subvenció proporcional als justificants de despesa o inversió aportats.
  
La justificació del pagament del cost incentivable del projecte, indicat en la notificació, es farà pels mitjans indicats a continuació, i es tindrà en compte que la sol·licitud de pagament sols podrà ser atesa quan el beneficiari haja fet efectiu el pagament de almenys el 30% d'aquest cost:
  
a. Si es paga al comptat, es presentarà factura definitiva i rebut del pagament d'aquesta. Si el rebut i la factura definitiva s'emet en el mateix document, apareixerà ?He rebut- amb la firma legible o s'indicarà la persona que firma, i segell del proveïdor. Per a la liquidació de l'ajuda es tindrà en consideració la data de la factura definitiva.
  
b. Si es paga mitjançant contracte de leasing (en aquest cas haurà de ser amb opció de compra), aquest contracte haurà d'estar intervingut per fedatari públic. El beneficiari haurà de presentar el contracte de leasing o còpia certificada per l'entitat financera, i còpia legitimada de les factures que estiguen en poder d'aquella, corresponents als productes adquirits, per a què puga verificar-se que el finançament correspon precisament a aquests productes. Per a la liquidació de l'ajuda es tindrà en consideració la data del contracte de leasing.
  
c. Si es realitza una importació i es garanteix mitjançant carta de crèdit irrevocable, s'aportarà còpia de la carta de crèdit i la factura definitiva. Per a la liquidació de l'ajuda es tindrà en consideració la data de la factura definitiva.
  
d. Efectes o pagaments a terminis:
  
Si es paga mitjançant efectes ajornats (lletres o rebuts), s'aportarà factura definitiva i efectes vençuts i pagats.
  
Els ajornaments encara no vençuts podran acceptar-se quan s'aporte la factura amb una carta del proveïdor que indique que disposa d'efectes (s'assenyalarà el seu import) per a fer efectiu el pagament d'aquesta factura i que els efectes estan acceptats o avalats pel banc.
  
e. En aquells casos on existesca un contracte privat i els pagaments es realitzen ajornadament, s'aportaran: el contracte, on constaran els terminis estipulats i la forma de pagament; la factura definitiva (total o parcial) i els rebuts dels pagaments ja efectuats. Per a la liquidació de l'ajuda es tindrà en consideració la data definitiva (total o parcial).
  
f. Qualsevol altre cas, serà analitzat singularment, tenint en compte que no es bancari, justificant de transferència, etc., tret que acrediten suficientment el destinatari del pagament (que haurà de coincidir amb la persona o empresa que va emetre la factura).
  
g. En el cas de pagaments en moneda estrangera s'exigeix document bancari o duaner que acredite el contravalor en pessetes en la data de l'operació.
  
5.2. Si el beneficiari és una entitat sense finalitat de lucre:
  
El beneficiari haurà d'aportar documentació acreditativa de l'execució del projecte.
  
L'acreditació podrà realitzar-se mitjançant presentació de factures, o bé quan el beneficiari tinga la naturalesa d'entitat pública mitjançant certificat expedit per l'interventor o òrgan competent, on conste les quantitats aplicades a l'objecte de la subvenció amb detall exprés dels diferents conceptes subvencionats, unitats i imports parcials.
  
6. Codi Compte Client (CCC): fotocòpia d'un extracte o document bancari on aparega aquest codi i el titular coincidesca amb el beneficiari de la subvenció.
  
7. Obligacions Tributàries i amb la Seguretat Social: De conformitat amb l'Ordre de 30 de maig de 1996 de la Conselleria d'Economia i Hisenda (DOGV nº 2.775, de 21 de juny de 1996), haurà de presentar certificats d'estar al corrent en les obligacions tributàries amb la Hisenda Pública Valenciana i amb la Hisenda estatal, i certificat expedit per la Tresoreria de la Seguretat Social d'estar al corrent en les obligacions amb aquest organismes, referits als dotze mesos anteriors a la data de la Resolució del President de l'IMPIVA per la qual es concedeix l'ajuda.
  
Les entitats sense finalitat de lucre presentaran certificat de no subjecció o exempció, si escau, pel conceptes abans relacionats, adjunt al model 036 o 037 (alta en cens).
  
En el cas de societats civils, comunitats de béns o agrupacions d'interés econòmic, es requereix certificació de cadascun dels membres que integren la societat o agrupació.
  
8. Actualització de la documentació presentada en les fases anteriors que es requeresca.